Η παράγραφος αυτή είναι συγγενής της παραγράφου που αναπτύσσεται με αιτιολόγηση. Η διαφορά τους είναι ότι η αποδεικτική διαδικασία της αιτιολόγησης συμπληρώνεται και με τα αποτελέσματα.

Στη θεματική περίοδο παρουσιάζεται η **αιτία** που οδηγεί τα πράγματα σε μία κατάσταση ή σε ένα **αποτέλεσμα** και στις λεπτομέρειες παρουσιάζεται το αποτέλεσμα της αιτίας. Μπορεί όμως να συμβεί το αντίθετο και να διατυπωθεί στη θεματική περίοδο ένα αποτέλεσμα ή μία συνέπεια και στις λεπτομέρειες να διατυπωθούν οι αιτίες που οδηγούν σ’ αυτά. Σε αυτήν την περίπτωση λέμε ότι η παράγραφος αναπτύσσεται με **αίτιο – αποτέλεσμα.**

**Σημάδια αναγνώρισης:** ***οφείλεται, ευθύνεται, αιτία, αποτέλεσμα, συνεπώς, επομένως, άρα, προκαλεί, ώστε, για να, λοιπόν, κατά συνέπεια, έτσι , για αυτό το λόγο, χάρη σε αυτό, εξαιτίας αυτού, κ.α.***

 Π.χ.

 Τα αποτελέσματα της δωρικής εισβολής δεν άργησαν να φανούν. Όπου εγκαταστάθηκαν οι Δωριείς, σταμάτησε κάθε πρόοδος, η τέχνη οπισθοδρόμησε και οι άνθρωποι ξαναγύρισαν στις πρωτόγονες συνήθειες. Τα αγγεία τώρα είναι χοντροειδή και μεγάλα με άτεχνες παραστάσεις ή απλά γεωμετρικά σχήματα εν αντιθέσει προς τα κομψά κρητομυκηναϊκά με τις φυσικότατες παραστάσεις. Η θαλασσοκρατία πέρασε στα χέρια των Φοινίκων. Ακολούθησαν κύματα μεταναστεύσεων προς τα νησιά του Αιγαίου Πελάγους και τα μικρασιατικά παράλια.

**Πως απαντάμε σε μία τέτοια άσκηση:**

Η παράγραφος αναπτύσσεται με αιτία-αποτέλεσμα. Ο συγγραφέας παρουσιάζει στη θεματική περίοδο την αιτία «η δωρική εισβολή» και στην υπόλοιπη παράγραφο καταγράφει τα αποτελέσματά : «Όπου … παράλια».

Υπάρχει επίσης και ένα σημάδι αναγνώρισης, η λέξη «τα αποτελέσματα».

ΑΣΚΗΣΕΙΣ ΕΜΠΕΔΩΣΗΣ: Να εντοπίσετε τη δομή και τον τρόπο ανάπτυξης των παρακάτω παραγράφων.

* Α) Κοινωνιολόγοι και ψυχολόγοι καλούνται να ερμηνεύσουν το φαινόμενο αναζητώντας τα αίτια της εγκληματικότητας. Γάλλοι κοινωνιολόγοι που ερεύνησαν το πρόβλημα της βίας στα σχολεία επισημαίνουν ότι βασικές αιτίες θεωρούνται: τα οικονομικά προβλήματα, ο κοινωνικός αποκλεισμός, η ανασφάλεια στον τομέα της εργασίας και οι ολοένα διογκούμενες ανισότητες.(Ιωάννης Τσαχαγέας, Η ανθρωπότητα σε κρίση θεσμών και αξιών, εκδ. Γκοβόστης)
* Β) Είναι γεγονός ότι ο Έλληνας δε διαβάζει, δεν αγαπά το βιβλίο και τη μελέτη. Γιατί όμως; Κληρονομικά βάρη και φυλετικός χαρακτήρας; Μα τότε θα ΄πρεπε μάλλον το αντίθετο να συμβαίνει!... Η εθνική κληρονομιά του Έλληνα είναι βαθιά πνευματική. Τότε; Πρέπει να παραδεχτούμε ότι ο άνθρωπος δε γεννιέται αγκαλιά με το βιβλίο, του μαθαίνουν να το αγαπάει. Είναι θέμα γενικότερης παιδείας, που ξεκινάει βέβαια από την εκπαίδευση, από τα σχολεία όλων των βαθμίδων. Και εκεί φαίνεται πως υστερούμε. Γιατί εμείς από τα σχολεία βγάζουμε ανθρώπους που ακούν για βιβλίο, ακούν για μελέτη και το βάζουν στα πόδια! Κακογραμμένα βιβλία και μέθοδοι σκουριασμένες απωθούν τους νέους από το βιβλίο και την ευπρόσδεκτη και γόνιμη γνώση.